

RĪGAS 85. PAMATSKOLA

Purvciema iela 23A, Rīgā, LV-1035,

tālr./ fakss 67546199, e-pasts [r85ps@riga.lv](mailto:r85ps@riga.lv)

IEKŠĒJIE NOTEIKUMI

Rīgā

01.09.2022. Nr.VS85-22-8-nts

**Rīgas 85.pamatskolas izglītojamo mācību sasniegumu vērtēšanas kārtība**

|  |
| --- |
| Izdoti saskaņā ar Vispārējās izglītības likuma 10.panta trešās daļas 2.punktu, Ministru kabineta 2018.gada 27.novembra noteikumu Nr.747 “Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem” 13.punktu |

**I . Vispārīgie jautājumi**

1. Iekšējie noteikumi nosaka Rīgas 85.pamatskolas (turpmāk – Skola) izglītojamo mācību sasniegumu vērtēšanas kārtību un organizāciju Skolā, nodrošinot izglītojamo snieguma vērtēšanas kvalitāti atbilstoši normatīvo aktu prasībām.

2. Izglītojamo mācību sasniegumu vērtēšanas mērķis ir:

2.1. veidot vienotu pieeju vērtēšanai kā integrētai izglītības procesa sastāvdaļai Skolā;

2.2. iegūt objektīvu un profesionālu izglītojamo kompetenču (zināšanu, prasmju, attieksmju) un paveiktā darba līmeņa konkrētā tēmā un laikā konkrētā mācību priekšmetā snieguma raksturojumu;

2.3. iegūt iespējami precīzu atgriezenisko saiti un informāciju, lai varētu uzlabot mācīšanu un mācīšanos.

3. Izglītojamo mācību sasniegumu vērtēšanas uzdevumi:

3.1. sekmēt izglītojamo atbildību par sasniedzamo rezultātu mācību procesā;

3.2. sniegt skolotājam informāciju par mācīšanas kvalitāti un tās nepieciešamajiem uzlabojumiem;

3.3. veicināt regulāru atgriezenisko saiti par izglītojamā sasniedzamajiem rezultātiem un mācīšanos;

3.4. izvērtēt katra izglītojamā mācību un izaugsmes dinamiku;

3.5. veicināt skolotāju, izglītojamo un vecāku sadarbību.

4. Izglītības vērtēšanas pamatprincipus un kārtību, mācību sasniegumu vērtēšanas formas un metodiskos paņēmienus nosaka Ministru kabineta noteikumi.

5. Iekšējie noteikumi ir saistoši Skolas izglītojamiem un skolotājiem.

6. Mācību sasniegumu vērtēšanas veidus, to apjomu, skaitu, izpildes laiku un vērtēšanas kritērijus nosaka mācību priekšmeta skolotājs, ievērojot Skolas īstenoto izglītības programmu, attiecīgā mācību priekšmeta programmu un šos noteikumus.

7. Skola aktualizē informāciju par izglītojamo mācību sasniegumu vērtēšanas kārtību Skolas tīmekļa vietnē vai citā izglītojamiem, skolotājiem un izglītojamo vecākiem pieejamā veidā.

**II. Mācību sasniegumu vērtēšanas plānošana**

8. Katra mācību semestra sākumā mācību priekšmeta skolotājs iepazīstina izglītojamos ar mācību sasniegumu vērtēšanas veidiem, pārbaudes darbu skaitu, apjomu, izpildes laiku un semestra vērtējuma iegūšanas nosacījumiem.

9. Plānojot izglītojamo mācību sasniegumu vērtēšanu, mācību priekšmeta skolotājs paredz mācību satura tēmas vai tēmas daļas noslēguma pārbaudes darbus, kas tiek vērtēti 10 ballu skalā, un to norises laikus saskaņo ar Skolas vadību katra semestra sākumā.

10. Skolas mācību jomas vienojas par attiecīgajā mācību priekšmetā semestrī veicamo mācību satura tēmas noslēguma pārbaudes darbu skaitu, nosakot izglītojamam nepieciešamo minimālo vērtējumu skaitu:

|  |  |  |  |  |  |  |
| --- | --- | --- | --- | --- | --- | --- |
| Stundu skaits nedēļā | 1 | 2 | 3 | 4 | 5 | 6 |
| Skolēnam nepieciešamais minimālo vērtējumu skaits | 3 | 3 | 4 | 4 | 5 | 5 |
| Skolotāja piedāvāto vērtējumu minimālais skaits | 4 | 4 | 5 | 5 | 6 | 6 |

11. Izmaiņas mācību satura tēmas noslēguma pārbaudes darbu norises laikos var veikt mācību priekšmeta skolotājs tikai pēc saskaņošanas ar Skolas direktora vietnieku izglītības jomā. Izglītojamie par to jāinformē vismaz piecas darba dienas pirms pārbaudes darba.

12. Skolas vadība nodrošina, ka mācību satura tēmu noslēguma pārbaudes darbu grafiks ir pieejams Skolas elektroniskajā skolvadības sistēmā “E – klase” turpmāk – (skolvadības sistēma) un/vai Skolas tīmekļa vietnē.

13. Vienā dienā klasei mācību satura tēmas noslēguma pārbaudes darbus drīkst plānot ne vairāk kā divos mācību priekšmetos.

**III. Mācību sasniegumu vērtēšanas organizēšana**

14. Pirms katra mācību sasniegumu pārbaudījuma norises skolotājs iepazīstina izglītojamos ar pārbaudījuma vērtēšanas kritērijiem.

15. Formatīvo vērtēšanu veic mācību procesā, lai izglītojamais saņemtu atgriezenisko saiti par savu sniegumu un uzlabotu mācīšanos. Vērtējumu skolotājs izsaka mutiski, vai arī tas skolvadības sistēmā tiek atzīmēts ar “i” (ieskaitīts) vai “ni” (neieskaitīts), procentos vai punktos.

16. Skolotājam pārbaudes darbos, kas tiek vērtēti ar atzīmi, izglītojamam ir jādod iespēja saņemt maksimālo vērtējumu 10 ballu skalā.

17. Izglītojamā mācību sniegumu vērtējumu 10 ballu skalā izsaka atbilstoši mācību priekšmeta skolotāja piemērotajiem kritērijiem. Noslēguma pārbaudes darbu vērtējumu var veidot vairāku darbu (tostarp, referāta, domraksta, projektu darba, zinātniskās pētniecības darba u.tml.) vērtējumu summa.

18. Ja izglītojamais nav piedalījies mācību satura tēmas noslēguma pārbaudes darbā, skolvadības sistēmā fiksē izglītojamā mācību priekšmeta stundas kavējumu un obligāti veicamā pārbaudes darba neizpildi (“n/v”). Divu nedēļu laikā pēc prombūtnes ar mācību priekšmeta skolotāju saskaņotā laikā izglītojamam jāpilda līdzvērtīgs darbs.

19. Apzīmējumu “nav vērtējuma” (“n/v”) lieto:

19.1. ja izglītojamais nav piedalījies mācību stundā, kurā notiek pārbaudes darbs;

19.2. ja izglītojamais ir piedalījies mācību stundā, bet nav iesniedzis darbu;

19.3. ja izglītojamais atsakās veikt pārbaudes darbu;

19.4. ja rakstiskais pārbaudes darbs nav pildīts atbilstoši prasībām – nav rakstīts ar zilu vai melnu pildspalvu, ja ir izmantots zīmulis (to drīkst lietot tikai zīmējumos) vai korektors, ja izpildīts nesalasāmā vai grūti salasāmā rokrakstā, ja darba izpildes laikā tiek konstatēta neatļautu palīglīdzekļu izmantošana, ja darbs satur tematam neatbilstošu saturu, komentārus, uzrakstus, zīmējumus;

19.5. ja mutiskās vai kombinētās formas pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;

19.6. ja tiek konstatēts, ka darbs nav veikts patstāvīgi (uzdevumi vai to daļas vairākiem izglītojamiem veikti vienveidīgi).

20. Izglītojamam, lai saņemtu semestra vērtējumu mācību priekšmetā, ir jāiegūst vērtējumi visos skolotāja noteiktajos mācību satura tēmas noslēguma pārbaudes darbu grafikā paredzētajos darbos.

21. Pedagogs izglītojamā pēdējam demonstrētajam mācību sniegumam par vieniem un tiem pašiem sasniedzamajiem rezultātiem piešķir lielāku svaru salīdzinājumā ar agrāk iegūtajiem summatīvajiem vērtējumiem mācību gada ietvaros (izņemot priekšmetus, kuros darbi ir līdzvērtīgi)

22. Ja izglītojamais attaisnojošu iemeslu dēļ nav piedalījies skolotāja noteiktajos mācību satura tēmas noslēguma pārbaudes darbos, skolotājs pēc saskaņošanas ar direktora vietnieku izglītības jomā no atsevišķu pārbaudes darbu izpildes atbrīvotam izglītojamajam var izstrādāt vienu semestra noslēguma pārbaudes darbu par visām konkrētā semestrī apgūtajām mācību satura tēmām un izglītojamā pārbaudes darbā iegūtais vērtējums ir uzskatāms par semestra vērtējumu attiecīgajā mācību priekšmetā.

24. Izliekot semestra vērtējumu, vajadzības gadījumā, var piemērot vidējā vērtējuma noapaļošanas principu, ņemot vērā pozitīvu vērtējumu dinamiku, izglītojamā mājas un patstāvīgo darbu izpildi.

25. Izglītojamais iegūst apzīmējumu “n/v” mācību priekšmetā semestrī, ja iegūto vērtējumu skaits skolotāja noteiktos mācību satura tēmas noslēguma pārbaudes darbos ballēs vai aprakstošajos vērtējumos ir mazāks nekā 80 % no vērtējumu skaita.

26. Ja izglītojamais, kurš apgūst pamatizglītības programmu, ir ieguvis mācību priekšmetā apzīmējumu “n/v” 1.semestrī, tad Skolas pedagoģiskās padomes sēdē tiek lemts par papildu mācību pasākumiem skolēnam attiecīgajā mācību priekšmetā 2.semestra laikā. Lai iegūtu vērtējumu mācību priekšmetā, izglītojamam ir jākārto 1.semestra noslēguma pārbaudes darbs par visām konkrētajā semestrī apgūtajām mācību satura tēmām un izglītojamā tajā iegūtais vērtējums ir uzskatāms par semestra vērtējumu attiecīgajā mācību priekšmetā. Darba norises laiku nosaka Skolas vadība.

27. Ja izglītojamais ir ieguvis mācību priekšmetā apzīmējumu “n/v” semestrī, izglītojamais attiecīgajā mācību priekšmetā saņem “n/v” gadā. Skolas pedagoģiskās padomes sēdē tiek lemts par papildu mācību pasākumiem izglītojamam un pēcpārbaudījumiem atbilstoši normatīvo aktu prasībām.

28. Izsakot mācību gada noslēguma summatīvo vērtējumu, pedagogs ņem vērā visus izglītojamā iegūtos summatīvos vērtējumus mācību gada ietvaros.

29. Pedagogs nodrošina izglītojamam papildu iespējas demonstrēt sniegumu, ja pedagogam nav bijusi iespēja objektīvi novērtēt izglītojamā sniegumu attiecībā pret konkrētiem sasniedzamajiem rezultātiem vai ja mācību gada noslēgumā vērtējums izšķiras vienas balles robežās un izglītojamais izteicis vēlēšanos uzlabot vērtējumu.

**IV. Mācību sasniegumu vērtējumu paziņošana**

30. Mācību satura tēmu noslēguma pārbaudes darba (tostarp, referāta, domraksta, projektu darba, zinātniskās pētniecības darba u.tml.) rezultātus izglītojamiem paziņo un vērtējumus ieliek skolvadības sistēmā ne vēlāk kā septiņu darba dienu laikā pēc to kārtošanas.

31. Mutvārdu pārbaudes darbā izglītojamā vērtējums tiek fiksēts tajā paša dienā, kad notikusi mācību stunda, informējot izglītojamo par saņemto vērtējumu ne vēlāk kā nākamajā mācību stundā.

32. Skolotājs rakstiska pārbaudes darba rezultātus analizē, pirms tam izsniedzot skolēniem izlaboto pārbaudes darbu. Pēc darba analīzes skolotājs var savākt izglītojamo pārbaudes darbu un uzglabāt to līdz semestra beigām.

33. Skolotājs atbilstoši Skolas noteiktajai kārtībai nodrošina iespēju izglītojamam un viņa vecākiem individuāli iepazīties ar izvērtēto mācību satura tēmas noslēguma pārbaudes darbu (oriģinālu), tā vērtēšanas kritērijiem un iegūto rezultātu.

34. Tiekoties ar vecākiem, skolotājam ir atļauts izmantot tikai tos žurnālā vai citos dokumentos izdarītos ierakstus, kas attiecas uz šo vecāku bērnu. Ja vecāki vēlas uzzināt sava bērna sasniegumus salīdzinājumā ar citiem skolēniem, informācija jāsniedz, nenosaucot vārdā citus izglītojamos.

35. Pedagogu un vecāku sadarbību izglītojamo mācību snieguma pilnveidē nodrošina arī šādas saziņas formas: vecāku informācijas dienas, individuālas sarunas ar klases audzinātāju un mācību priekšmetu skolotājiem, vecāku sapulces.

36. Klases audzinātājs ikmēneša sekmju izrakstu (papīra formātā vai elektroniski e-klasē) izglītojamajam izsniedz nākamā mēneša pirmajā nedēļā par iepriekšējo semestra periodu. Vecāki tiek informēti par sekmju izrakstu izsniegšanu.

**V. Mācību sasniegumu vērtējuma pārskatīšana**

37. Neattaisnotu kavējumu, nepietiekamu vērtējumu un zemas mācību motivācijas gadījumos tiek organizētas izglītojamā pārrunas ar mācību priekšmeta skolotāju, klases audzinātāju un skolas vadību, atbalsta personāla pārstāvi, pieaicinot izglītojamā vecākus. Ja vecāki nepiedalās individuālajās pārrunās, tad izglītojamā vecākus par sarunas norisi un plānotajiem pasākumiem informē rakstiski.

38. Gada vērtējuma pārskatīšana notiek atbilstoši ārējo normatīvo aktu prasībām.

**VI. Noslēguma jautājumi**

39. Iekšējie noteikumi stājas spēkā parakstīšanas brīdī.

|  |  |
| --- | --- |
| Direktors | A.Makšāne |

Ozolniece 67546315